## Carlos Mazón assistix al Castell de l’Olla a Altea

*** El cap del Consell destaca que este esdeveniment “representa la mescla més extraordinària d’aigua i foc que forma part de les senyes d’identitat de la nostra terra”**

El president de la Generalitat, Carlos Mazón, ha assistit a la 36a edició del Castell de l’Olla, que per segon any consecutiu ha disparat el castell de focs artificials la pirotècnia Vulcano.

El cap del Consell ha assenyalat que el Castell de l’Olla “representa la mescla més extraordinària d’aigua i foc que només té sentit en el lloc a on va nàixer”, al mateix temps que ha assenyalat que Altea és “un dels racons més bonics del Mediterrani que acull, amb el Castell de l’Olla, una mescla d’art, disseny i arrels que fa brillar tota la Comunitat Valenciana”.

El president ha agraït la labor de la Confraria Castell de l’Olla i les entitats que participen en l’organització d’este gran esdeveniment de llum i pólvora sobre la mar Mediterrània, que “creen una nit màgica amb una de les senyes d’identitat de la nostra terra”.

A l’acte també han assistit el conseller d’Educació, Cultura, Universitats i Ocupació, José Antonio Rovira; la consellera d’Innovació, Indústria, Comerç i Turisme, Nuria Montes; l’alcalde d’Altea, Diego Zaragozí, i el president de la Confraria del Castell de l’Olla, José Pérez.

Este espectacle pirotècnic té la distinció del Premi al Mèrit Turístic, en la categoria d’or de l’edició de 1999, atorgat pel Patronat Provincial de Turisme de la Costa Blanca, i en 2007 va ser declarat festa d’interés turístic de la Comunitat per la Generalitat Valenciana. També està reconegut com a bé etnogràfic d’interés cultural pel Consell Valencià de Cultura, i ha sigut reconegut pel Centre UNESCO/Mediterrani.

Fecha: 10/08/2024